Baba speel langs ouers se liggameArgieffoto: Kent Williamson ŉ Babaseuntjie is Sondagoggend aangetref waar hy op die grond sit en speel langs die liggame van sy ouers langs die N11 tussen Marble Hall en Roedtan in Limpopo. Kol. Moatshe Ngoepe, woordvoerder van die polisie, het gesê ŉ omstander het op die grutoneel in Uyskraal afgekom en die polisie ontbied. By hul aankoms op die toneel het die polisie die liggaam van ŉ 22-jarige vrou gevind wat op die grond gelê het. Daar was kneusplekke aan haar keel. Die liggaam van ŉ 37-jarige man het aan ŉ boom naby die vrou gehang. “ŉ Babaseun van ongeveer vier maande oud, wat vermoedelik die kind van die oorledenes is, is gevind waar hy langs die liggame speel,” het Ngoepe gesê. “Die kind was in ŉ goeie toestand en is na ŉ plek van veiligheid geneem.” Volgens Ngoepe is die motief vir die voorval nog nie bekend nie, maar huishoudelike geweld kan nie uitgesluit word nie. Die name van die oorledenes sal bekendgemaak word sodra hul naasbestaandes in kennis gestel is. ŉ Saak van moord word ondersoek en ŉ geregtelike doodsondersoek word gedoen.